b'\n_START_ARTICLE_\nLuo Xuejuan\n_START_SECTION_\nAlkuajat\n_START_PARAGRAPH_\nLuo aloitti uinnin harrastuksena seitsem\xc3\xa4n vuoden ik\xc3\xa4isen\xc3\xa4, vuonna 1991, koska h\xc3\xa4nen vanhempansa ajattelivat, ett\xc3\xa4 uintiharjoitteet tekisiv\xc3\xa4t hennosta tyt\xc3\xb6st\xc3\xa4 hieman vahvemman. Vuonna 2000 Luo voitti Kiinan mestaruuden 100 metrin rintauinnista vain 16-vuotiaana. H\xc3\xa4net valittiin edustamaan Kiinaa kes\xc3\xa4olympialaisiin Australian Sydneyyn, jossa h\xc3\xa4n selvitti tiens\xc3\xa4 200 metrin rintauinnin finaaliin, sijoittuen finaalin viimeiseksi eli kahdeksanneksi.\n_START_SECTION_\nVuodet 2001\xe2\x80\x932003\n_START_PARAGRAPH_\nVuonna 2001 Luo osallistui Japanin Fukuokassa j\xc3\xa4rjestettyihin pitk\xc3\xa4n radan MM-kilpailuihin. H\xc3\xa4n voitti kyseisiss\xc3\xa4 kilpailuissa 50 ja 100 metrin rintauinnit, ja sijoittui kolmanneksi 200 metrin rintauinnissa sek\xc3\xa4 4\xc2\xa0\xc3\x97\xc2\xa0100 metrin sekauintiviestiss\xc3\xa4 yhdess\xc3\xa4 joukkuetoveridensa kanssa. H\xc3\xa4n osallistui my\xc3\xb6s kahta vuotta my\xc3\xb6hemmin Espanjan Barcelonassa j\xc3\xa4rjestettyihin pitk\xc3\xa4n radan MM-uinteihin, voittaen j\xc3\xa4lleen 50 ja 100 metrin rintauinnit. H\xc3\xa4n voitti my\xc3\xb6s kolmannenkin kullan, sill\xc3\xa4 Kiinan naisten sekauintiviestijoukkue voitti 4\xc2\xa0\xc3\x97\xc2\xa0100 metrin sekauintiviestin uudella kilpailuenn\xc3\xa4tyksell\xc3\xa4. Pitk\xc3\xa4n radan arvokilpailuiden v\xc3\xa4liss\xc3\xa4 Luo oli osallistunut vuonna 2002 Ven\xc3\xa4j\xc3\xa4n Moskovassa j\xc3\xa4rjestettyihin lyhyen radan MM-kilpailuihin. N\xc3\xa4ist\xc3\xa4 kilpailuista Luo nappasi hopean ja kaksi pronssia. Samana vuonna Luolla oli nelj\xc3\xa4n p\xc3\xa4iv\xc3\xa4n ajan 50 metrin rintauinnin maailmanenn\xc3\xa4tys hallussaan. H\xc3\xa4n oli my\xc3\xb6s edellisen\xc3\xa4 vuonna ehtinyt hallita kyseisen matkan ME-aikaa muutaman tunnin ajan.\n_START_SECTION_\nKes\xc3\xa4olympialaiset 2004\n_START_PARAGRAPH_\nVuonna 2004 Luo osallistui kes\xc3\xa4olympialaisiin Kreikan Ateenassa. H\xc3\xa4n selvitti tiens\xc3\xa4 100 metrin rintauinnin finaaliin, ja voitti sen uudella olympiaenn\xc3\xa4tyksell\xc3\xa4 1.06,64, ennen australialaiskaksikkoa Brooke Hanson\xe2\x80\x93Leisel Jones,\n_START_SECTION_\nOlympialaisten j\xc3\xa4lkeen\n_START_PARAGRAPH_\nOlympialaisten j\xc3\xa4lkeen syksyll\xc3\xa4 2004 Luo osallistui lyhyen radan MM-kilpailuihin Yhdysvaltojen Indianapolisissa. H\xc3\xa4n sijoittui 50 metrin rintauinnissa viidenneksi. H\xc3\xa4n l\xc3\xa4hti viel\xc3\xa4 puolustamaan mitalejaan vuoden 2005 pitk\xc3\xa4n radan MM-uinteihin Kanadan Montr\xc3\xa9aliin, mutta putosi mitalien ulkopuolelle, sijoittuen 50 metrin rintauinnissa seitsem\xc3\xa4nneksi ja sadalla metrill\xc3\xa4 nelj\xc3\xa4nneksi. Vuoden 2006 hein\xc3\xa4kuussa Luo erotettiin Kiinan maajoukkueesta, syyksi kerrottiin h\xc3\xa4nen harjoitusmotivaationsa laskun. Tammikuussa 2007 Luo ilmoitti, ettei osallistu Australian Melbournessa j\xc3\xa4rjestett\xc3\xa4viin pitk\xc3\xa4n radan MM-uinteihin terveysongelmiensa vuoksi. 30. tammikuuta 2007 Luo ilmoitti lopettavansa uransa 23-vuotiaana syd\xc3\xa4nongelmien vuoksi, H\xc3\xa4nelle oli tehty edellisen vuoden joulukuussa syd\xc3\xa4nleikkaus.'